ນາຍ​ແພດ​ຂອງ​ທຳ​ນຽບ​ຂາວ ກ່າວ​ວ່າ ອາ​ການ​ຂອງ​ທ່ານ​ໄບ​ເດັນ ຖືກ​ກຳ​ຈັດ​ເກືອບ​ໝົດ​ໄປ​ແລ້ວ 
ອາ​ການ​ຂອງ​ປະ​ທາ​ນາ​ທິ​ບໍ​ດີ​ໂຈ ໄບ​ເດັນ ດີ​ຂຶ້ນ​ເລື້ອຍໆ ຫຼັງ​ຈາກ​ໄດ້​ຮັບ​ການ​ປິ່ນ​ປົວ​ເປັນ​ເວ​ລາ 4 ມື້ ດ້ວຍ​ຢາ ພັກ​ສ​ໂລ​ວິດ Paxlovid
ອາການຕ່າງໆ ຂອງພະຍາດໂຄວິດ-19 ທີ່ປະທານາທິບໍດີໂຈ ໄບເດັນ ມີຢູ່ນັ້ນ ຖືກ “ກຳຈັດເກືອບວ່າໝົດໄປແລ້ວ” ອີງຕາມຄຳເວົ້ານາຍແພດຂອງທ່ານໃນວັນຈັນວານນີ້ ປະທານາທິບໍດີໄບເດັນຖືກແຍກໃຫ້ໄປຢູ່ຕາມລຳພັງທີ່ທຳນຽບຂາວ ນັບແຕ່ທ່ານໄດ້ຖືກກວດໂຄວິດມີຜົນເປັນບວກ ເມື່ອວັນພະຫັດຜ່ານມາ ດຣ ເຄວິນ ໂອຄອນເນີ ໄດ້ກ່າວ ໃນບັນທຶກສະບັບນຶ່ງວ່າ ທ່ານໄບເດັນ ຍັງມີ “ອາການຕັນດັງແລະແຫບຄໍພຽງເລັກນ້ອຍ ” ທ່ານກ່າວວ່າ ປະທານາທິບໍດີໄບເດັນທີ່ໄດ້ສັກຢາວັກຊີນຢ່າງຄົບຖ້ວນ ແລະສັກຢາບູສເຕີ້ອີກສອງເຂັມນັ້ນ ບໍ່ໄດ້ມີອາການຫາຍໃຈຝືດ ແລະ “ມີການສະໜອງຕອບຕໍ່ການປິ່ນປົວດັ່ງທີ່ຄາດໝາຍໄວ້ ” ປະທານາທິບໍດີໄດ້ເລີ້ມກິນຢາຕໍ່ຕ້ານເຊື້ອໄວຣັສ Paxlovid ເພື່ອເປັນການປິ່ນປົວ ແລະຍັງໄດ້ກິນຢາອາສປິຣິນ ໃນປະລິມານນ້ອຍໆ ເພື່ອບໍ່ໃຫ້ເລືອດແຂ້ນ ພວກເຈົ້າໜ້າທີ່ການແພດເຊື່ອວ່າ ເຊື້ອ BA 5 ຂອງສາຍພັນໂອໄມຄຣອນແມ່ນເປັນສາເຫດທີ່ເຮັດໃຫ້ທ່ານໄບເດັນມີອາການເຊັ່ນນັ້ນ ດຣ ອາຊິສ ຈາ, ຜູ້ປະສານງານໃນການຮັບມືກັບເຊື້ອໄວຣັສ ໂຄວິດ-19 ຂອງທຳນຽບຂາວ ກ່າວວ່າ ເຊື້ອ BA 5 ຂອງສາຍພັນໂອໄມຄຣອນ ປະກອບເປັນ 75 ຫາ 80 ເປີເຊັນຂອງຈຳນວນກໍລະນີໂຄວິດ-19 ຢູ່ໃນສະຫະລັດເວລານີ້ ທ່ານໄບເດັນ ໄດ້ຍົກເລີກແຜນການຕ່າງໆຂອງທ່ານ ໃນອາທິດນີ້ ຮວມທັງການເດີນທາງໄປລັດຟລໍຣິດາ ແຕ່ແນວໃດກໍຕາມ ທ່ານຈະສືບຕໍ່ເຮັດວຽກ ແລະເຂົ້າ ຮ່ວມພິທີຕ່າງໆທາງອອນລາຍນ໌ ຈົນເທົ່າທ່ານສິ້ນສຸດ ການຖືກແຍກຕົວໂດຍສູນກາງຄວບຄຸມແລະປ້ອງກັນພະຍາດຂອງສະຫະລັດ ສະຕີໝາຍເລກນຶ່ງ ທ່ານນາງຈິລ ໄບເດັນ ໄດ້ກວດໂຄວິດ-19 ມີຜົນເປັນລົບໃນວັນຈັນວານນີ້ ແລະພັກຢູ່ທີ່ບ້ານຂອງເພິ່ນໃນລັດເດລາແວ ໄປຈົນກວ່າຈະຮັບຄຳສັ່ງໃຫ້ມີການປ່ຽນແປງ ສ່ວນຮອງປະທານາທິບໍດີຄາມາລາ ແຮຣິສກໍ ກວດໂຄວິດ-19 ມີຜົນເປັນລົບເຊັ່ນກັນໃນວັນຈັນວານນີ້ແລະໄດ້ຮັບອະນຸຍາດ ໃຫ້ເດີນທາງໄປລັດອິນດຽນນາໄດ້ ເພື່ອເຂົ້າຮ່ວມໃນພິທີກ່ຽວກັບການຮີດລູກ